Folketing
2005-12-08

Nu har der været frokostpause, og det kan jo altid give anledning til, at man kan gå og tænke lidt. Jeg ved ikke, om det har gjort indtryk på Dansk Folkepartis ordfører med alle de indlæg, der var før frokostpausen om den her sag med aktstykket om kommuneøkonomien. Der har i hvert fald været udtrykt en meget, meget, meget skarp kritik af denne fremgangsmåde. Og der har i hvert fald fra den samlede oppositions side været en bekymring over, at det her er en udvanding af det parlamentariske arbejde og de parlamentariske betingelser i Folketinget. Kunne Dansk Folkepartis ordfører så ikke give en forklaring på, hvorfor man ikke bare kunne efterkomme det ønske, vi har om at få et ganske normalt aktstykke oversendt til Folketinget, såfremt man griber ind i kommunernes økonomi, sådan at vi kan få en helt normal behandling? Hvorfor skal det være anderledes? Hvorfor skal det være via noget orienterende? Kunne man ikke få en forklaring på det? (Kort bemærkning).